Stemdag tot openbare vakansiedag verklaar(Argieffoto: Henk Kruger/ANA) Pres. Cyril Ramaphosa het Maandag amptelik die munisipale verkiesingsdag op 1 November vanjaar tot openbare vakansiedag verklaar. Volgens Tyrone Seale, waarnemende woordvoerder van Ramaphosa, is die besluit geneem ingevolge artikel 2A van die Wet op Vakansiedae van 1994. Volgens Seale versoek Ramaphosa werkgewers om voorsiening te maak dat werknemers hul grondwetlike stemreg op 1 November kan uitoefen. Hy moedig ook alle geregistreerde kiesers aan om van die vakansiedag gebruik te maak om te stem en só hul burgerlike plig te vervul. “Kiesers word ook daaraan herinner dat hulle slegs hul stemme sal kan uitbring by die stemlokale in wyke waar hulle geregistreer is. Indien kiesers dit oorweeg om binnelands te reis, sal hulle nie hul stemme kan oordra na stemlokale buite hul aangewese wyke nie,” sê Seale. Ramaphosa doen ook ŉ beroep op kiesers om te alle tye die Covid-19-afsonderingsregulasies na te kom.